Сярод найбольш цікавых дакументаў – арыгіналы прывілеяў каралёў польскіх і вялікіх князёў літоўскіх Жыгімонта III і Уладзіслава IV Вазаў праваслаўным цэрквам на тэрыторыі Мазырскага, Мінскага, Навагрудскага, Пінскага і Рэчыцкага паветаў; дэкрэты духоўнага суда Слуцкай архімандрыі па розных справах; прыватная перапіска настаяцеляў Слуцкага Трайчанскага манастыра і іншыя. Вялікую мастацкую каштоўнасць мае пергаментны арыгінал фундушовага ліста жыхара Слуцка Івана Скачікевіча Слуцкай саборнай царкве Праабражэння Гасподня, слуцкаму пратапопу Івану Бакачычу і ўсяму брацтву на 1000 злотых і шпіталю пры царкве на 60 злотых штогод, напісаны ў Слуцку 5 ліпеня 1649 г.